1
ЗэзыдзэкIар Шорэ Маринэщ
Нэхъ къудамэфIхэрщ куэду къызыпыкIэр,
Дахагъэр мыкIуэдыжу зыгъэпсэур.
Пырещэщыж гъэгъахэр пIалъэр икIмэ, -
Ахэр щехъумэ гум щIэуэ къэпсэум.
Мис уэри, уи дэхагъ уехъуэпсэжауэ,
Псыу пщIэтыр псори уэ абы щIыбокIэ,
Уи къулеягъэр къебыугуэшэкIауэ, -
Зи щхьэ и бий, уэрщ жэгъуэгъу бзаджэр уэркIэ.
Нобэрей махуэрщ уэ бгъэщIэрэщIэнур,
Гъатхэ щIэх дыдэу блэкIым и нэщэнэ, -
Жылэу мэгъуж, къэмыкIыу, уи къэкIуэнур,
Уи нэпсеягъэр икъухьыным хыбоухуанэ.
Мы дунеижьыр хъууэ пфIэпсэкIуэд,
ЩIалэгъуэ жылэр щIым щумыгъэкIуэд.
8
ЗэзыдзэкIар Гугъуэт Заремэщ
Уэ умакъамэщ, ауэ макъыу къэIум
МыгурыIуэгъуэ гуэру уагъэзэш.
Щхьэи уфIэфI нэщхъейуэ Iутыр бжэIум,
Гупсысэр къебгъэблагъэурэ уи пэш?
Сыт щэхуу хэлъыр а уэ пщыщ гугъуехьым?
Щхьэ нэщхъеягъэм IэплIэ къуишэкIа?
Апхуэдэу екIуу зэкIэлъыкIуэ макъхэм
Я IукIэр закъуэныгъэм къыхэкIа?
ЩIэдэIут! ЗэрыгуфIэ макъамэбзэр!
Уэрэдым къыщаIуатэри зыхуейр
Зэгъусэу анэр, адэр, я щIалэщIэр
А макъым насыпыфIэу хэт нэхъей!
Макъамэ зэщIэжьыуэм къыдеIуэкIыр
Зи закъуэр гъащIэм пщIэншэу зэрыблэкIыр.
27
ЗэзыдзэкIар Шорэ Маринэщ
Сылажьэурэ сешащ, сыхуейщ сыIурихыну,
ГъуэлъыпIэм псэм псэхугъуэ щигъуэтыну.
Арщхьэ, сыгъуэлъмэ, аргуэру гъуэгу сытохьэ –
СызыщIэхъуэпс мурадыр си гум къохьэ.
ХъуапсапIэхэр, гухэлъхэр едэпщанэ
Нежьа уи деж екIуалIэпIэншэ гъуэгукIэ,
Ешами, напIэхэр зэхуэзмыхьауэ ауэ,
Солъагъу кIыфIыгъэ илъагъур нэфми псэкIэ.
Мы си гуи, си гупсыси я нэ жанкIэ,
КIыфIыгъэм сыщыплъохъуэ, нэф сыхъуауэ,
Хуэдэ щымыIэу сфIэщIу кIыфIым зэкIэ,
Абы уи ныбжьыр нэхуу къыхыхьамэ.
Псэхугъуэ лъагъуныгъэм къызимыт .
Аращи - зэпымыууэ гъуэгу сытетщ...
130
ЗэзыдзэкIар НэщIэпыджэ Замирэщ
Си дахэм и нэр вагъуэм хуэзмыгъадэ,
И Iупэр дыхьэрэнуэ мыплъыжь,
И щIыфэми уэс хужьу уIумыплъэ,
И щхьэцми щIакIуэ Iуву зимутIыпщ.
Дамаск и розэ хужьым, тхьэмбылыфэм
НэкIущхьэхэр гъунэгъууи емыщхь,
Мэ гуакIуэ и бэуэкIэм къыщхьэщихми,
Ар епэрымэм хуэдэу мыгурыхь.
Абы и макъыр зэхэсхыну сфIэфIми,
Мэкъамэ куэд нэхъ дахэу щыIэгъэнщ,
Тхьэгуащэм щабэрыкIуэу къикIухьыфми,
Си дахэм ар и кIуэкIэу жызмыIэн.
Щытхъупс трагъэлъадэ тхьэIухудхэм -
Сэ фIыуэ слъагъур пэжым игъэпудкъым.
